Univerzita Loránda Eötvösa

Univerzita Loránda Eötvösa (skratka ELTE z ; k starším názvom pozri sekciu Dejiny) je verejná univerzita so sídlom v Budapešti, uvádzaná ako najstaršia a najvýznamnejšia maďarská univerzita. Založil ju ostrihomský arcibiskup Peter Pázmaň v roku 1635 v Trnave a po oslobodení Uhorska od Turkov a zrušení jezuitského rádu bola v roku 1777 dekrétom cisárovnej Márie Terézie presťahovaná do Budína a neskôr do Pešti.

V roku 2024 mala 9 fakúlt, približne 1 800 vyučujúcich a vyše 30-tisíc študentov. Od roku 1950 nesie pomenovanie po maďarskom fyzikovi Lorándovi Eötvösovi (* 1848 – † 1919), ktorý na škole od roku 1886 pôsobil (v rokoch 18911892 ako rektor).

 Dejiny 

 Trnavská jezuitská univerzita 

V roku 1635 založil jezuita a ostrihomský arcibiskup Peter Pázmaň v Trnave prvú uhorskú univerzitu pod názvom „Trnavská jezuitská univerzita“ (maď. Nagyszombati Jezsuita Egyetem). Od počiatku mala artistickú a teologickú fakultu, v roku 1667 bola potom rozšírená o právnickú a v roku 1769 o lekársku fakultu.

 Kráľovská uhorská univerzita v Budíne 
náhľad|Pečať univerzity z roku 1880.

Po oslobodení Uhorska od Turkov a zrušení jezuitského rádu rozhodla cisárovná Mária Terézia v roku 1777 v rámci realizovaných školských reforiem o presťahovaní univerzity do Budína. Sídlila tu v areáli kráľovského paláca (dnešný Budínsky hrad) a niesla názov „Kráľovská uhorská univerzita“ (maď. Királyi Magyar Tudományegyetem).

V roku 1782 bol rozhodnutím syna Márie Terézie Jozefa II. v rámci filozofickej fakulty univerzity zriadený inžiniersky vzdelávací inštitút – Institutum Geometricum (resp. Institutum Geometrico-Hydrotechnicum), predchodca dnešnej Technickej a ekonomickej univerzity v Budapešti (BME). Po Baníckej škole v Banskej Štiavnici, založenej ešte v roku 1735, ide o druhý najstarší uhorský inžiniersky inštitút a prvý v Európe, ktorý udeľuje inžinierske tituly študentom geodézie, hydrológie a cestného staviteľstva.

 Kráľovská univerzita v Pešti 
V roku 1784 sa presťahovala do Pešti, čo je východná (ľavobrežná) časť dnešnej Budapešti a niesla názov „Kráľovská univerzita v Pešti“ (maď. Pesti Királyi Tudományegyetem). V roku 1844 sa tu stala vyučovacím jazykom maďarčina, ktorá nahradila dovtedajšiu latinčinu.

 Budapeštianska univerzita 
V roku 1873 vznikla zlúčením troch dovtedy samostatných miest Budín, Óbuda a Pešť dnešná Budapešť a univerzita bola premenovaná na „Budapeštiansku univerzitu“ (maď. Budapesti Tudományegyetem). Od roku 1895 mohli na univerzite študovať aj ženy, hoci najprv iba na lekárskej a filozofickej fakulte.

 Maďarská kráľovská univerzita Petra Pázmaňa 
V roku 1921, po zániku Rakúsko-Uhorska, bola premenovaná na Maďarskú kráľovskú univerzitu Petra Pázmaňa (maď. Királyi Magyar Pázmány Péter Tudományegyetem).

 Univerzita Loránda Eötvösa 
Od roku 1950 nesie súčasný názov po maďarskom fyzikovi a rektorovi z rokov 18911892 Lorándovi Eötvösovi. V tomto roku z nej bola zároveň vyčlenená teologická fakulta, z ktorej potom v roku 1992 vznikla Katolícka univerzita Petra Pázmaňa (Pázmány Péter Katolikus Egyetem), a v roku 1951 lekárska fakulta, neskoršia Semmelweisova univerzita (Semmelweis Egyetem). V rámci reformy v 90. rokoch 20. stor. bol rozšírený počet fakúlt a k univerzite boli pričlenené ďalšie inštitúty.

 Súčasnosť 
náhľad|Interiér univerzitnej knižnice.
V roku 2024 študovalo na deviatich fakultách univerzity s celkovo 1 800 vyučujúcimi približne 33 000 študentov. Rektorom bol prof. Dr. László Borhy.

Hlavná budova univerzity je na ulici Múzeum körüt, kde zároveň sídli aj filozofická fakulta. Ďalšie fakulty sú na viacerých miestach v Budapešti, vrátane nového areálu v štvrti Lágymányos na nábreží Dunaja.

V medzinárodných rebríčkoch hodnotenia univerzít sa ELTE spolu s univerzitou v Segedíne dlhodobo umiestňujú ako najlepšie hodnotené maďarské univerzity (v humanitných vedách bývala úspešnejšia Stredoeurópska univerzita, ktorá však od roku 2020 sídli vo Viedni). V roku 2024 bola ELTE v Šanghajskom rebríčku (ARWU) na priečkach 501600 (v rokoch 20052014 tu dosahovala priečky 301400). V ďalších rebríčkoch (QS, THE, USNWR) sa pohybovala na priečkach 4001 000.

 Fakulty 
náhľad|Kampus v štvrti Lágymányos, sídlo Prírodovedeckej fakulty, Fakulty sociálnych vied a Fakulty informatiky.
 Fakulta (voľný preklad)  Maďarský názov  Skrakta  Vznik  Adresa Fakulta štátu a práva  Állam- és Jogtudományi Kar  ÁJK  1667  1 – 3. Egyetem tér  Fakulta špeciálneho vzdelávania Gusztáva Bárcziho  Bárczi Gusztáv Gyógypedagógiai Kar  BGGyK  2000  3. Ecseri út Filozofická fakulta  Bölcsészettudományi Kar  BTK  1635  4. Múzeum körüt Ekonomická fakulta  Gazdaságtudományi Kar  GTK  2021  7. Rákóczi út Fakulta informatiky  Informatikai Kar  IK  2003  1/C. Pázmány Péter sétány Fakulta pedagogiky a psychológie  Pedagógiai és Pszichológiai Kar  PPK  2003  23 – 27. Kazinczy utca Fakulta základného a predškolského vzdelávania  Tanító- és Óvóképző Kar  TÓK  2000  40. Kiss János altáb. utca Fakulta sociálnych vied  Társadalomtudományi Kar  TáTK  2003  1/A. Pázmány Péter sétány Prírodovedecká fakulta   Természettudományi Kar  TTK  1949  1/A. Pázmány Péter sétány

 Niektorí známi absolventi 
 Lajos Kossuth (* 1802† 1894), uhorský právnik, spisovateľ a politik, vodca uhorskej revolúcie v rokoch 1848 – 1849
 Jozef Maximilián Petzval (* 1807 – 1891), uhorský fyzik, matematik a vynálezca, zakladateľ modernej optiky
 Filip Lenard (* 1862† 1947), nemecký fyzik, nositeľ Nobelovej ceny za rok 1905
 Ivan Dérer (* 1884† 1973), slovenský advokát, politik a novinár, mnohonásobný minister ČSR
 Mária Bellová (* 1885† 1973), slovenská ftizeologička, známa ako historicky prvá slovenská lekárka
 György Hevesy (* 1885† 1966), maďarský chemik, nositeľ Nobelovej ceny za rok 1943
 Karl Polanyi (* 1886† 1964), kanadský historik, ekonóm a antropológ židovského pôvodu narodený vo Viedni
 Michael Polanyi (* 1891† 1976), britský filozof a chemik židovského pôvodu narodený v Budapešti
 Ivan Stodola (* 1888† 1977), slovenský lekár, dramatik a spisovateľ
 Albert Szent-Györgyi (* 1893† 1986), maďarský biochemik a fyziológ, nositeľ Nobelovej ceny za rok 1937
 Károly Kerényi (* 1897† 1973), maďarský klasický filológ a religionista pôsobiaci vo Švajčiarsku
 Georg von Békésy (* 1899† 1972), americký biofyzik maďarského pôvodu, nositeľ Nobelovej ceny za rok 1961
 Sándor Márai (* 1900† 1989), maďarský spisovateľ a novinár
 John von Neumann (* 1903† 1957), americký matematik a informatik židovského pôvodu narodený v Budapešti
 Ida Urrová (* 1904† 1989), slovensko-maďarská lekárka a poetka, držiteľka ocenenia Spravodlivá medzi národmi
 Paul Erdős (* 1913† 1996), maďarský matematik židovského pôvodu
 John Harsanyi (* 1920† 2000), americký ekonóm, matematik a filozof židovského pôvodu narodený v Maďarsku, nositeľ Nobelovej ceny za rok 1994
 Alfréd Rényi (* 1921† 1970), maďarský matematik židovského pôvodu
 Árpád Göncz (* 1922† 2015), maďarský spisovateľ, prekladateľ, liberálny politik, prvý slobodne zvolený prezident Maďarska
 Paul Lendvai (* 1929), rakúsky novinár, televízny komentátor a spisovateľ maďarského pôvodu
 Ferenc Mádl (* 1931† 2011), maďarský právnik a politik, v rokoch 20002005 prezident Maďarska
 Péter Esterházy (* 1950† 2016), maďarský spisovateľ a esejista
 László Krasznahorkai (* 1954), maďarský spisovateľ a scenárista, nositeľ Nobelovej ceny za rok 2025
 Ferenc Krausz (* 1962), maďarský fyzik, nositeľ Nobelovej ceny za rok 2023
 Viktor Orbán (* 1963), maďarský politik, v rokoch 19982002 a znova od roku 2010 premiér Maďarska
 József Demmel (* 1982), maďarský historik, slovakista, vedecký pracovník Historického ústavu SAV

 Referencie 

 Literatúra 


 Iné projekty 

 Externé odkazy 
 Oficiálny web


Loránda Eötvösa
Kategória:Organizácie založené v 1635
Kategória:Školy v Budapešti